用葵軒送定叟平時兄弟間首句送季永弟赴省
作者：吳泳
朝代：宋

paragraphs: 平時兄弟間，如友相箴規。
每於和順中，切切而偲偲。
筆硯三十年，風雨無停披。
草衣而糲食，穴坯而敗帷。
子文實勝僕，而我先子飛。
子不以脫穫，便廢鋤與犁。
有文績如絲，有鋒利如錐。
拓開大規橅，不作小榦枝。
果然昇春官，粗愜心所期。
對床味可永，今又征行西。
此別固不惜，豈無深長思。
庭萱日就蕪，門戶一線微。
子若不努力，誰與相扶持。
文章但平易，毋以驕出之。
共登青雲程，了此一段奇。
却歸坐北窗，脫去名利羈。
於皇太極藴，力與求真知。